Վեյսյառվ

Վեյսյառվ (), լիճ Էստոնիայում։ Տեղակայված է Վիլյանդիմաա նահանգի Կառկսի և Տառվաստու շրջաններում։

Տեղադրություն
Վեյսյառվը գտնվում է Արևելաէստոնական ջրահավաք շրջանում և պատկանում է Վիրտսյարվի ջրահավաք ավազանին։ Լիճը տեղակայված է Կառկսի-Նուիա քաղաքից 10 կմ դեպի արևելք՝ ծովի մակարդակից 96 մետր բարձրության վրա։ Լճի մոտ են տեղակայված Վեյսյառվե ու Մյաեկյուլա գյուղերը։

Լճի ջրատարածությունը ընդգրկված է Ռուբինա արգելոցի (Rubina looduskaitseala) տարածքի մեջ։ Լճում ստեղծված են պայմաններ սովորական ծականաձկան պահպանության համար։

Նկարագրություն 
Վեյսյառվը չափավոր կոշտ ջրով լիճ է (տիպ 2՝ համաձայն ԵՄ Ջրի շրջանակային դիրեկտիվի)։ Ըստ Էստոնիայում ընդունված լճագիտական դասակարգման՝ Վեյսյառվ լիճը կոշտ ջրով միքսոտրոֆային լիճ է։ 1950-ական թվականներին անցկացված ուսումնասիրությունների համաձայն՝ լճի ջուրը հիդրոկորբոնատային տիպի է (Са խումբ)՝ որի հանքացման մակարդակը կազմում է 238,4-94,4 մգ/լ։ 

Լճի ընդհանուր մակերեսը կազմում է 481,1 հա (այն ութերորդն է Էստոնիայի ամենամեծ լճերի շարքում)։ Ջրամբարի երկարությունը 3450 մ է, լայնությունը՝ 1760 մ։ Լճի ամենամեծ խորությունը կազմում է 4 մ, միջին խորությունը՝ 1,3 մ։ Ափի գծի երկարությունը 9048 մ է։ Լճի ջրահավաք ավազանի մակերեսը 26,1 կմ² է։ Լճի ջուրը փոխվում է տարին մեկ անգամ։

Վեյսյառվի արևելյան ափն ավելի բարձր է. այնտեղ տեղակայված են դաշտեր։ Արևմտյան ափը ճահճածածկ է։ Հյուսիսից Վեյսյառվ լճի մեջ է թափվում Յիկսի ջրանցքը (Jõksi kraav): Լճի հարավային կողմից դուրս է հոսում Իհնե գետը (Õhne jõgi), որը հետո թափվում է Վիրտսյարվ լիճ։

Լճում ապրող ձկնատեսակներից են մանրածածանը, գայլաձուկը, շիղաձուկը, կարմրալողաթևիկը, բրամը, պերկեսը և օձաձուկը։ Հետազոտողները նշում են, որ Վեյսյառվ լճում նկատվում է բրամ ձկնատեսակի աճման բարձր տեմպ։

Ծանոթագրություններ

Արտաքին հղումներ 
 Keskkonnaregistri avalik teenus. Veisjärv. Keskkonnainfo. register.keskkonnainfo.ee.
 Eeesti järvede nimestik. Looduslikud ja tehisjärved . — Tallinn, 2006. ISBN 978-9985-881-40-8

Էստոնիայի լճեր
Եվրոպայի լճեր